Man vas ná ma se borsvoeding-nagmerrie | Maroela Media
Man vas ná ma se borsvoeding-nagmerrie
'n Wes-Kaapse ma het haar tot sosiale media gewend om bewusmaking te skep rondom die wanpersepsies en seksualisering van borsvoeding ná 'n traumatiese ervaring by haar werk.
Maggie Marx, 'n kommunikasiebeampte, het in 'n blog-inskrywing vertel dat sy besluit het om haar baba te borsvoed, maar dat dit vir 'n ma wat heeltyds werk sekere uitdagings meebring. Sy vertel dat sy die privaatheid van haar kantoor gebruik om bedags melk uit te pomp en dat haar werkgewer en kollegas haar nog altyd in hierdie verband ondersteun het.
Op 13 Junie moes sy egter buite haar gewone kantoorgebou werk en het sy vooraf gereël vir 'n private, veilige ruimte waar sy melk kan uitpomp. Sy is egter terwyl sy dit gedoen het onwetend met 'n versteekte kamera afgeneem. "Die oomblik wat ek die tegnologie opgemerk het wat my verfilm, het ek 'n hele paar prosesse van stapel gestuur – nie een van hulle aangenaam nie," het Marx gesê.
"My werkgewer het die voorval ondersoek en is besig om die saak volgens sy beleid te hanteer. Ek het ook 'n saak by die polisie aanhangig gemaak."
Lt.kol. André Traut, woordvoerder van die polisie, het aan Maroela Media bevestig 'n 38-jarige man is in verband met die voorval in hegtenis geneem. Hy het Maandag in die Wynberg-landdroshof op aanklag van crimen injuria verskyn.
Marx het beklemtoon dat haar werkgewer baie ondersteunend oor die aangeleentheid is en dat sy geensins dink dat hulle die skuld vir die voorval moet kry nie. Sy sê egter dat sy sedert die voorval sukkel om 'n warboel van emosies en vrae te verwerk. "Ek is grootliks woedend. Ek is so ongelooflik kwaad dat die daad van my wat kos vir my baba voorsien op so lafhartige manier geseksualiseer kan word. Dat dit enigsins geseksualiseer kan word," het Marx in die blog-inskrywing geskryf.
"Ek is gewalg dat ons in 'n wêreld bly waar ma's, maak nie saak hoe hulle kies om hul kinders te voed nie, geviktimiseer word omdat hulle weerloos is. Die hartseer van die hele saak oorweldig my ook my tye. Dit is nie hoe enigiemand behoort behandel te word nie en niemand moet verplig voel om te doen wat hierdie persoon gedoen het nie. Deur my te verfilm het hierdie persoon my moederskap aangeval en al is dit net vir daardie rede, moet ek hieroor praat."
Marx het gesê na aanleiding van die voorval wil sy nou bewusmaking skep vir die veldtog Normalise Breastfeeding SA. Dié veldtog poog om wetgewing in te bring wat ma's wat in die openbaar borsvoed teen teistering en diskriminasie te beskerm en om bewusmaking rondom die kwessie te skep. Die groep staan ook nou vir Marx by ná haar traumatiese ervaring.
"Ek hoop hierdie maak jou hartseer genoeg om jou verplig te laat voel om die saak met jou geliefdes en veral jou kinders te bespreek. Ek hoop dit inspireer jou om iets te sê wanneer jy sien dat 'n ma behandel word as enigiets minder as die rots wat sy ongetwyfeld is," het Marx geskryf.
"As jy 'n ma is, weet asseblief jy is onmeetbaar sterk. Jou moederskap verminder nie jou waarde nie. So moet nie vir een sekonde toelaat dat die samelewing of die optrede van een verkeerde persoon jou andersins laat voel nie."
Maroela Media het Marx om kommentaar genader en sy het die verslaggewer na die blog-inskrywing en polisie verwys.
Panayiotou-verhoor: Staat sluit saak af
Polisieman, nog 'n verdagte vas vir renosterstropery
So n lae luis. Hy moet beslis afbetaal word by sy werk. Hy moet dit aan sy sak voel dat hy hierdie dame so kon verneder. Wonder wat in hierdie siel se kop aangaan?
Mooi. Vat hulle vas. Ek en 3 boeties het moedersmelk gedrink. Ons is sterk met goeie immuniteitstelsels. Wat natuurlik is moet gerespekteer word.
Sterkte Maggie Marx
Maggie jy is reg en staan sterk. 'n Ma is sterker as enige-iets oor haar kinders.
Dankie dat jy dit verder geneem het.
Pragtig! Jy is ñ ystervrou en ma.
Die man is siek in sy kop. Stuur hom vir evaluasie!
Sterkte aan haar, dis regtig verskriklik. Wonder hoe het hy geweet van haar reelings. Klink soos n "inside job"?